**Dormi iubito, că afară e iarnă și noapte!**

*Nicu Hăloiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dormi iubito, că afară e iarnă și noapte!

...

Dormi iubito, dormi, în această noapte

Albă de iarnă, albită de lună,

Ascunse-i sunt stelele în clepsidra de lapte,

Strânse de timp, într-un șir, împreună!

Dormi iubito, primăvara așteaptă

Pe sânu-ți molatec și cald să se-aștearnă,

Dormi iubito, ușor și-ți voi spune în șoaptă

Că afară e noapte, a nins și e iarnă!

...

Dormi, să visezi înflorite livezi,

Și cum ninge mai peste tot cu alb liliac,

Dormi iubito printre fire de mac

Și frunze calde pe ramuri, calde și verzi!

Dormi iubito că noaptea cu toate se duce,

Se duce altundeva de aici, nu departe,

Se duce noaptea iubito, undeva, să se culce,

Dormi iubito să-ți privesc chipul dulce,

Că afară a nins, e iarnă și noapte!